Röszkéért Hűséggel kitüntetés – Kovácsné Kacz Erika

Minden elismerés, minden hálatelt szó és köszönet még további erőt, kitartást, lelkesedést adhat annak az embernek, aki elkötelezetten szolgálja a röszkei közösséget.

Kitüntetéseink, elismeréseink átadásakor a mi közösségünk köszöni meg a rá szánt időt, a szívvel-lélekkel végzett munkát és az emberséget.

2019. évben Röszkéért kitüntetésben részesül: Kovácsné Kacz Erika tanyagondnok

A falu és tanyagondnokok munkája rendkívül fontos, elhivatottságot, szakmai tudást, állandó készenlétet és alkalmazkodást, fizikai és szellemi teherbírást kíván a munkát végző személytől. Erika munkájának elismerése erőt adhat a továbblépéshez, ahhoz, hogy ugyanazzal az elhivatottsággal végezze a rászoruló emberek segítését és ugyanazzal a szakmai felkészültséggel és alázattal tudjon az ellátottai felé fordulni, nap, mint nap.

A Röszkéért Hűséggel 2019. évi díjazottja igazi gondnoka települése külterületének, a röszkei tanyavilágnak. A falugondnokság 2003. évi létrehozása óta a külterületi tanyás térségben élők segítése a feladata. Mindennapos tevékenységei közé tartozik az ebédszállítás, gyógyszerbeszerzés, bevásárlások elvégzése, a tanyán élők látogatása, információközvetítés az önkormányzat és a lakosság között, részvétel a közösségi programok szervezésében, lebonyolításában. Betegeket juttat el orvoshoz, szakrendelésre. Lelkiismeretesség, jó kapcsolatteremtő képesség, szociális munkára termettség jellemzi.

Munkáját szívvel-lélekkel végzi, és a munkaidő korlátaival mit sem törődve áll a település és az itt élők rendelkezésére már 16 éve.

Röszke lakóinak bizalmát és megbecsülését élvezi, pedig nem is tősgyökeres röszkei, de azzá lett a sok-sok év alatt, mióta Röszkét választotta lakóhelyéül családjával. Munkába lépése első napjától kezdődően odaadóan gondoskodik az emberekről, és szakmai tudásának a legjavát adva végzi mindazokat a feladatokat, amellyel a rászorulók életét megkönnyítheti, szebbé teheti. Türelemmel és együttérzéssel végzett szolgálata az idősek és a rászorultak ellátásában mára nélkülözhetetlenné vált.  
Szívügye nemcsak ez a munka, hanem a külterületen lakók sorsa is. Fáradhatatlanul és kilométereket nem számolva segíti nem csak a tanyai, hanem a belterületen élő időseket és segítségre szoruló családokat. Ő az összekötő kapocs a tanyai ember és a falu között. Az Ő kezdeményezésére indult el és vált hagyománnyá az Idősek Karácsonya, mely keretén belül megajándékozzák a külterületen egyedül élő idős embereket, de a gyermekvédelmi jelzőrendszer aktív tagjaként figyeli a rászoruló és segítséget igénylő hátrányos helyzetű családok életét is.

Feladatait szolgálatnak, a hivatásának tekinti, melyet példaértékűen és kimagasló színvonalon végez immár több mint 15 éve.

Mindannyiunk nevében szeretettel gratulálunk kitüntetéséhez, remélve, hogy nélkülözhetetlen munkája, kedves személyisége még sok-sok éven keresztül segíti Röszke településen a gondoskodásra, segítségre szoruló idős embereket.